Rozhodnutie Komisie z 05/02/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9203 - Shanghai Xingfu Motorcycle Co., Ltd / Pierburg Pump Technology GmbH / Pierburg Huayu Pump Technology Co., Ltd) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 18/02/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9219 - THE BLACKSTONE GROUP L.P. / SRETAW 2 LIMITED / BEAUPARC UTILITIES HOLDINGS LIMITED) podľa nariadenia Rady (ES) č. 139/2004 (Iba anglické znenie je autentické)


title: Rozhodnutie politického a bezpečnostného výboru (SZBP) 2019/345 z 22. februára 2019, ktorým sa predlžuje mandát vedúceho misie Európskej únie v rámci SBOP v Mali (EUCAP Sahel Mali) (EUCAP Sahel Mali/1/2019)

text:
                  1.3.2019

                  SK

                  Úradný vestník Európskej únie

                  L 62/10

         ROZHODNUTIE POLITICKÉHO A BEZPEČNOSTNÉHO VÝBORU (SZBP) 2019/345
         z 22. februára 2019,
         ktorým sa predlžuje mandát vedúceho misie Európskej únie v rámci SBOP v Mali (EUCAP Sahel Mali) (EUCAP Sahel Mali/1/2019)
         POLITICKÝ A BEZPEČNOSTNÝ VÝBOR,
         so zreteľom na Zmluvu o Európskej únii, a najmä na jej článok 38 tretí odsek,
         so zreteľom na rozhodnutie Rady 2014/219/SZBP z 15. apríla 2014 o misii Európskej únie v rámci SBOP v Mali (EUCAP Sahel Mali) (1), a najmä na jeho článok 7 ods. 1,
         keďže:

                     (1)

                     Podľa rozhodnutia 2014/219/SZBP je Politický a bezpečnostný výbor (PBV) v súlade s článkom 38 zmluvy poverený prijímať príslušné rozhodnutia na účely politickej kontroly a strategického riadenia misie EUCAP Sahel Mali vrátane rozhodnutia o vymenovaní vedúceho misie.

                     (2)

                     PBV prijal 18. septembra 2017 rozhodnutie (SZBP) 2017/1780 (2), ktorým vymenoval pán Philippa RIU za vedúceho misie EUCAP Sahel Mali na obdobie od 1. októbra 2017 do 14. januára 2018.

                     (3)

                     PBV prijal 9. januára 2018 rozhodnutie (SZBP) 2018/57 (3), ktorým sa predlžuje mandát pána Philippa RIU ako vedúceho misie EUCAP Sahel Mali na obdobie od 15. januára 2018 do 14. januára 2019.

                     (4)

                     Rada 17. decembra 2018 prijala rozhodnutie (SZBP) 2018/2008 (4), ktorým sa predlžuje mandát misie EUCAP Sahel Mali do 28. februára 2019.

                     (5)

                     PBV prijal 18. decembra 2018 rozhodnutie (SZBP) 2018/2063 (5), ktorým sa pánovi Philippovi RIU predĺžil mandát vedúceho misie EUCAP Sahel Mali na obdobie od 15. januára 2019 do 28. februára 2019.

                     (6)

                     Rada 21. februára 2019 prijala rozhodnutie (SZBP) 2019/312 (6), ktorým sa predlžuje mandát misie EUCAP Sahel Mali do 14. januára 2021.

                     (7)

                     Vysoký predstaviteľ Únie pre zahraničné veci a bezpečnostnú politiku navrhol predĺžiť mandát pána Philippa RIU ako vedúceho misie EUCAP Sahel Mali na obdobie od 1. marca 2019 do 30. septembra 2020,

               PRIJAL TOTO ROZHODNUTIE:

            Článok 1
            Mandát pána Philippa RIU ako vedúceho misie EUCAP Sahel Mali sa týmto predlžuje do 30. septembra 2020.

            Článok 2
            Toto rozhodnutie nadobúda účinnosť dňom jeho prijatia.
            Uplatňuje sa od 1. marca 2019.

            V Bruseli 22. februára 2019

                  Za Politický a bezpečnostný výbor

                  predsedníčka

               S. FROM-EMMESBERGER

            (1)  Ú. v. EÚ L 113, 16.4.2014, s. 21.

            (2)  Rozhodnutie Politického a bezpečnostného výboru (SZBP) 2017/1780 z 18. septembra 2017 o vymenovaní vedúceho misie Európskej únie v rámci SBOP v Mali (EUCAP Sahel Mali) (EUCAP Sahel Mali/1/2017) (Ú. v. EÚ L 253, 30.9.2017, s. 37).

            (3)  Rozhodnutie Politického a bezpečnostného výboru (SZBP) 2018/57 z 9. januára 2018, ktorým sa predlžuje mandát vedúceho misie Európskej únie v rámci SBOP v Mali (EUCAP Sahel Mali) (EUCAP Sahel Mali/1/2018) (Ú. v. EÚ L 10, 13.1.2018, s. 14).

            (4)  Rozhodnutie Rady (SZBP) 2018/2008 zo 17. decembra 2018, ktorým sa mení a predlžuje rozhodnutie 2014/219/SZBP o misii Európskej únie v rámci SBOP v Mali (EUCAP Sahel Mali) (Ú. v. EÚ L 322, 18.12.2018, s. 24).

            (5)  Rozhodnutie Politického a bezpečnostného výboru (SZBP) 2018/2063 z 18. decembra 2018, ktorým sa predlžuje mandát vedúceho misie Európskej únie v rámci SBOP v Mali (EUCAP Sahel Mali) (EUCAP Sahel Mali/2/2018) (Ú. v. EÚ L 329, 27.12.2018, s. 26).

            (6)  Rozhodnutie Rady (SZBP) 2019/312 z 21. februára 2019, ktorým sa mení a predlžuje rozhodnutie 2014/219/SZBP o misii Európskej únie v rámci SBOP v Mali (EUCAP Sahel Mali) (Ú. v. EÚ L 51, 22.2.2019, s. 29).


title: Rozhodnutie Rady (SZBP) 2019/354 zo 4. marca 2019, ktorým sa mení rozhodnutie 2014/119/SZBP o reštriktívnych opatreniach voči určitým osobám, subjektom a orgánom s ohľadom na situáciu na Ukrajine

text:
                  5.3.2019

                  SK

                  Úradný vestník Európskej únie

                  L 64/7

         ROZHODNUTIE RADY (SZBP) 2019/354
         zo 4. marca 2019,
         ktorým sa mení rozhodnutie 2014/119/SZBP o reštriktívnych opatreniach voči určitým osobám, subjektom a orgánom s ohľadom na situáciu na Ukrajine
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 29,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada prijala 5. marca 2014 rozhodnutie 2014/119/SZBP (1).

                     (2)

                     Na základe preskúmania rozhodnutia 2014/119/SZBP by sa uplatňovanie reštriktívnych opatrení voči určitým osobám, subjektom a orgánom malo predĺžiť do 6. marca 2020, záznam o jednej osobe by sa mal vypustiť a do prílohy by sa mali doplniť informácie o práve na obhajobu a práve na účinnú súdnu ochranu.

                     (3)

                     Rozhodnutie 2014/119/SZBP by sa preto malo zodpovedajúcim spôsobom zmeniť,

               PRIJALA TOTO ROZHODNUTIE:

            Článok 1
            Rozhodnutie 2014/119/SZBP sa mení takto:

                        1.

                        V článku 5 sa druhý odsek nahrádza takto:
                        „Toto rozhodnutie sa uplatňuje do 6. marca 2020.“

                        2.

                        Príloha sa mení tak, ako sa uvádza v prílohe k tomuto rozhodnutiu.

            Článok 2
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

            V Bruseli 4. marca 2019

                  Za Radu

                  predseda

               A. ANTON

            (1)  Rozhodnutie Rady 2014/119/SZBP z 5. marca 2014 o reštriktívnych opatreniach voči určitým osobám, subjektom a orgánom s ohľadom na situáciu na Ukrajine (Ú. v. EÚ L 66, 6.3.2014, s. 26).

            PRÍLOHA
            Príloha k rozhodnutiu 2014/119/SZBP sa mení takto:

                        1.

                        Oddiel „Zoznam osôb, subjektov a orgánov uvedených v článku 1“ sa mení takto:

                                    a)

                                    názov sa nahrádza takto:
                                    „A.

                                             Zoznam osôb, subjektov a orgánov uvedených v článku 1“;

                                    b)

                                    zo zoznamu sa vypúšťa záznam o tejto osobe:

                                                5.

                                                Andrii Petrovych Kliuiev

                        2.

                        Dopĺňa sa tento oddiel:
                        „B.
                              Právo na obhajobu a právo na účinnú súdnu ochranu

                        Právo na obhajobu a právo na účinnú súdnu ochranu podľa Trestného poriadku Ukrajiny
                        V článku 42 Trestného poriadku Ukrajiny (ďalej len „trestný poriadok“) sa ustanovuje, že každá osoba podozrivá alebo obvinená v trestnom konaní má právo na obhajobu a právo na účinnú súdnu ochranu. Patrí sem právo byť informovaný o tom, z akého trestného činu je osoba podozrivá alebo obvinená, právo byť výslovne a včas informovaný o svojich právach podľa trestného poriadku, právo mať pri prvom výsluchu prístup k obhajcovi, právo predkladať žiadosti o procesné úkony a právo napadnúť rozhodnutia, úkony a opomenutia vyšetrovateľa, prokurátora a vyšetrujúceho sudcu. V článku 306 trestného poriadku sa ustanovuje, že sťažnosti proti rozhodnutiam, úkonom alebo opomenutiam vyšetrovateľa alebo prokurátora musí posúdiť vyšetrujúci sudca miestneho súdu v prítomnosti sťažovateľa alebo jeho obhajcu alebo právneho zástupcu. Okrem toho sa v článku 309 trestného poriadku ustanovujú rozhodnutia vyšetrujúcich sudcov, ktoré možno napadnúť odvolaním, pričom ďalšie rozhodnutia môžu byť predmetom súdneho preskúmania počas prípravného konania na súde. Niektoré procesné vyšetrovacie úkony možno navyše vykonať len na základe rozhodnutia vyšetrujúceho sudcu alebo súdu (napríklad zhabanie majetku podľa článku 164 a zadržiavacie opatrenia podľa článku 176 trestného poriadku).
                        Uplatňovanie práva na obhajobu a práva na účinnú súdnu ochranu jednotlivých osôb na zozname
                        1.   Viktor Fedorovych Yanukovych
                        Z informácií zo spisu Rady vyplýva, že v trestnom konaní, z ktorého Rada vychádzala, bolo dodržané právo pána Yanukovycha na obhajobu a jeho právo na účinnú súdnu ochranu. Dokazuje to najmä niekoľko súdnych rozhodnutí týkajúcich sa zhabania majetku a rozhodnutie súdu z 1. novembra 2018 udeliť povolenie na zatknutie, predvolanie a predvedenie podozrivej osoby pred súd, ako aj rozhodnutie vyšetrujúceho sudcu z 8. októbra 2018, ktorým sa zamieta žiadosť prokuratúry o osobitné vyšetrovanie v rámci prípravného konania v neprítomnosti.
                        2.   Vitalli Yuriyovych Zakharchenko
                        Z informácií zo spisu Rady vyplýva, že v trestnom konaní, z ktorého Rada vychádzala, bolo dodržané právo pána Zakharchenka na obhajobu a jeho právo na účinnú súdnu ochranu. Dokazujú to najmä rozhodnutia vyšetrujúceho sudcu z 21. mája 2018 a 23. novembra 2018, ktorými sa udeľuje povolenie na zadržanie pána Zakharchenka s cieľom predviesť ho na súd, aby sa zúčastnil na rozhodovaní o zadržaní vo väzbe.
                        3.   Viktor Pavlovych Pshonka
                        Z informácií zo spisu Rady vyplýva, že v trestnom konaní, z ktorého Rada vychádzala, bolo dodržané právo pána Pshonku na obhajobu a jeho právo na účinnú súdnu ochranu. Dokazujú to najmä rozhodnutia vyšetrujúceho sudcu z 12. marca 2018 a 13. augusta 2018, ktorými sa udeľuje povolenie na zadržanie pána Pshonku s cieľom predviesť ho na súd, aby sa zúčastnil na rozhodovaní o zadržaní vo väzbe.
                        6.   Viktor Ivanovych Ratushniak
                        Z informácií zo spisu Rady vyplýva, že v trestnom konaní, z ktorého Rada vychádzala, bolo dodržané právo pána Ratushniaka na obhajobu a jeho právo na účinnú súdnu ochranu. Dokazujú to najmä rozhodnutia vyšetrujúceho sudcu z 21. mája 2018 a 23. novembra 2018, ktorými sa udeľuje povolenie na zadržanie pána Ratushniaka s cieľom predviesť ho na súd, aby sa zúčastnil na rozhodovaní o zadržaní vo väzbe.
                        7.   Oleksandr Viktorovych Yanukovych
                        Z informácií zo spisu Rady vyplýva, že v trestnom konaní, z ktorého Rada vychádzala, bolo dodržané právo pána Yanukovycha na obhajobu a jeho právo na účinnú súdnu ochranu. Dokazuje to najmä rozhodnutie vyšetrujúceho sudcu zo 7. februára 2018, ktorým sa zamieta žiadosť prokuratúry o osobitné vyšetrovanie v rámci prípravného konania v neprítomnosti, niekoľko súdnych rozhodnutí týkajúcich sa zhabania majetku a rozhodnutie vyšetrujúceho sudcu z 27. júna 2018, ktorým sa ruší uznesenie prokuratúry o zamietnutí návrhu obhajoby na uzavretie vyšetrovania.
                        9.   Artem Viktorovych Pshonka
                        Z informácií zo spisu Rady vyplýva, že v trestnom konaní, z ktorého Rada vychádzala, bolo dodržané právo pána Pshonku na obhajobu a jeho právo na účinnú súdnu ochranu. Dokazujú to najmä rozhodnutia vyšetrujúceho sudcu z 12. marca 2018 a 13. augusta 2018, ktorými sa udeľuje povolenie na zadržanie pána Pshonku s cieľom predviesť ho na súd, aby sa zúčastnil na rozhodovaní o zadržaní vo väzbe.
                        11.   Mykola Yanovych Azarov
                        Z informácií zo spisu Rady vyplýva, že v trestnom konaní, z ktorého Rada vychádzala, bolo dodržané právo pána Azarova na obhajobu a jeho právo na účinnú súdnu ochranu. Dokazuje to najmä rozhodnutie vyšetrujúceho sudcu z 8. septembra 2018, ktorým sa udeľuje povolenie na osobitné vyšetrovanie v neprítomnosti, ako aj rozhodnutie vyšetrujúceho sudcu zo 16. augusta 2018, ktorým sa udeľuje povolenia na zadržanie pána Azarova s cieľom predviesť ho na súd, aby sa zúčastnil na rozhodovaní o zadržaní vo väzbe, ako aj niekoľko súdnych rozhodnutí týkajúcich sa zhabania majetku.
                        12.   Serhiy Vitalyovych Kurchenko
                        Z informácií zo spisu Rady vyplýva, že v trestnom konaní, z ktorého Rada vychádzala, bolo dodržané právo pána Kurchenka na obhajobu a jeho právo na účinnú súdnu ochranu. Dokazuje to najmä rozhodnutie vyšetrujúceho sudcu zo 7. marca 2018, ktorým sa udeľuje povolenie na osobitné vyšetrovanie v neprítomnosti.
                        13.   Dmytro Volodymyrovych Tabachnyk
                        Z informácií zo spisu Rady vyplýva, že v trestnom konaní, z ktorého Rada vychádzala, bolo dodržané právo pána Tabachnyka na obhajobu a jeho právo na účinnú súdnu ochranu. Dokazuje to najmä rozhodnutie vyšetrujúceho sudcu z 8. mája 2018, ktorým sa udeľuje povolenie na zadržanie pána Tabachnyka s cieľom predviesť ho na súd, aby sa zúčastnil na rozhodovaní o zadržaní vo väzbe.
                        15.   Serhiy Hennadiyovych Arbuzov
                        Z informácií zo spisu Rady vyplýva, že v trestnom konaní, z ktorého Rada vychádzala, bolo dodržané právo pána Arbuzova na obhajobu a jeho právo na účinnú súdnu ochranu. Dokazuje to najmä niekoľko súdnych rozhodnutí týkajúcich sa zhabania majetku, ako aj zrušenie zhabania majetku.
                        17.   Oleksandr Viktorovych Klymenko
                        Z informácií zo spisu Rady vyplýva, že v trestnom konaní, z ktorého Rada vychádzala, bolo dodržané právo pána Klymenka na obhajobu a jeho právo na účinnú súdnu ochranu. Dokazuje to najmä rozhodnutie vyšetrujúceho sudcu z 5. októbra 2018, ktorým sa udeľuje povolenie na osobitné vyšetrovanie v neprítomnosti.
                        18.   Edward Stavytskyi
                        Z informácií zo spisu Rady vyplýva, že v trestnom konaní, z ktorého Rada vychádzala, bolo dodržané právo pána Stavytskeho na obhajobu a jeho právo na účinnú súdnu ochranu. Dokazuje to niekoľko súdnych rozhodnutí týkajúcich sa zhabania majetku, rozhodnutie vyšetrujúceho sudcu z 22. novembra 2017, ktorým sa udeľuje povolenie na osobitné vyšetrovanie v neprítomnosti, pokyny prokurátora z 2. januára 2018, aby vyšetrovateľ informoval podozrivé osoby a ich obhajcov o ukončení vyšetrovania v rámci prípravného konania, a skutočnosť, že 8. mája 2018 bola obžaloba postúpená okresnému súdu Sviatoshynskyi v Kyjeve na posúdenie veci samotnej. Z informácií tiež vyplýva, že prokuratúra v minulosti nevydala platné rozhodnutie nezačať vyšetrovanie trestného činu, a príslušné trestné stíhanie preto neporušilo zásadu ne bis in idem.“


Rozhodnutie Komisie z 28/02/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9247 - Mitsubishi Corporation / ELG Haniel GmbH) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 11/02/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9094 - Amcor Limited / Bemis Company, Inc.) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 04/12/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9093 - DP World Investments B.V. / Unifeeder A/S) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 22/02/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9273 - CVC Capital Partners SICA V-FIS S.A. / April) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 28/02/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9277 - Strukturfonden HC15 AB c/o Nalka Invest AB / OneMed AB) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 08/03/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9267 - KKR & Co. Inc. / Telepizza Group, S.A.) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 01/03/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9275 - Intermediate Capital Group plc / Grupo Konectanet, Spain / Konecta, Spain) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 07/03/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9281 - American Securities / Belfor) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 01/03/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9145 - Kongsberg Gruppen ASA / Rolls-Royce plc) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 05/03/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9259 - Investindustrial VI L.P. / Natra) podľa nariadenia Rady (ES) č. 139/2004 (Iba anglické znenie je autentické)


title: Rozhodnutie Rady (EÚ) 2019/457 z 19. marca 2019, ktorým sa vymenúva člen Výboru regiónov navrhnutý Španielskym kráľovstvom

text:
                  21.3.2019

                  SK

                  Úradný vestník Európskej únie

                  L 79/16

         ROZHODNUTIE RADY (EÚ) 2019/457
         z 19. marca 2019,
         ktorým sa vymenúva člen Výboru regiónov navrhnutý Španielskym kráľovstvom
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 305,
         so zreteľom na návrh španielskej vlády,
         keďže:

                     (1)

                     Rada prijala 26. januára 2015 rozhodnutie (EÚ) 2015/116 (1), 5. februára 2015 rozhodnutie (EÚ) 2015/190 (2) a 23. júna 2015 rozhodnutie (EÚ) 2015/994 (3), ktorými sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020.

                     (2)

                     V dôsledku skončenia funkčného obdobia pani Susany DÍAZOVEJ PACHECOVEJ sa uvoľnilo jedno miesto člena Výboru regiónov,

               PRIJALA TOTO ROZHODNUTIE:

            Článok 1
            Na zvyšný čas súčasného funkčného obdobia, ktoré trvá do 25. januára 2020, sa za člena Výboru regiónov vymenúva:

                        —

                        Juan Manuel MORENO BONILLA, Presidente de la Junta de Andalucía.

            Článok 2
            Toto rozhodnutie nadobúda účinnosť dňom jeho prijatia.

            V Bruseli 19. marca 2019

                  Za Radu

                  predseda

               G. CIAMBA

            (1)  Rozhodnutie Rady (EÚ) 2015/116 z 26. januára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 20, 27.1.2015, s. 42).

            (2)  Rozhodnutie Rady (EÚ) 2015/190 z 5. februára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 31, 7.2.2015, s. 25).

            (3)  Rozhodnutie Rady (EÚ) 2015/994 z 23. júna 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 159, 25.6.2015, s. 70).


title: Rozhodnutie Rady (SZBP) 2019/535 z 29. marca 2019, ktorým sa mení rozhodnutie (SZBP) 2015/778 o vojenskej operácii Európskej únie v južnej časti centrálneho Stredozemia (operácia EUNAVFOR MED SOPHIA)

text:
                  1.4.2019

                  SK

                  Úradný vestník Európskej únie

                  L 92/1

         ROZHODNUTIE RADY (SZBP) 2019/535
         z 29. marca 2019,
         ktorým sa mení rozhodnutie (SZBP) 2015/778 o vojenskej operácii Európskej únie v južnej časti centrálneho Stredozemia (operácia EUNAVFOR MED SOPHIA)
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 42 ods. 4 a článok 43 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 18. mája 2015 prijala rozhodnutie (SZBP) 2015/778 (1) o vojenskej operácii Európskej únie v južnej časti centrálneho Stredozemia (operácia EUNAVFOR MED SOPHIA).

                     (2)

                     Rada 21. decembra 2018 prijala rozhodnutie (SZBP) 2018/2055 (2), ktorým predĺžila účinnosť rozhodnutia (SZBP) 2015/778 do 31. marca 2019.

                     (3)

                     Politický a bezpečnostný výbor 27. marca 2019 schválil predĺženie mandátu operácie EUNAVFOR MED SOPHIA do 30. septembra 2019.

                     (4)

                     Rozhodnutie (SZBP) 2015/778 by sa malo zodpovedajúcim spôsobom zmeniť.

                     (5)

                     V súlade s článkom 5 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracovaní a vykonávaní rozhodnutí a opatrení Európskej únie s obrannými dôsledkami. Dánsko sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu a neprispieva na financovanie tejto operácie,

               PRIJALA TOTO ROZHODNUTIE:

            Článok 1
            Rozhodnutie (SZBP) 2015/778 sa mení takto:

                        1.

                        V článku 11 sa dopĺňa tento odsek:

                           „6.   Referenčná suma na spoločné náklady operácie EUNAVFOR MED SOPHIA na obdobie od 1. apríla 2019 do 30. septembra 2019 je 2 761 200 EUR. Percentuálny podiel referenčnej sumy uvedený v článku 25 ods. 1 rozhodnutia (SZBP) 2015/528 je 0 % viazaných rozpočtových prostriedkov a 0 % platobných rozpočtových prostriedkov.“

                        2.

                        V článku 13 sa druhý odsek nahrádza takto:
                        „Operácia EUNAVFOR MED SOPHIA sa skončí 30. septembra 2019.“.

            Článok 2
            Toto rozhodnutie nadobúda účinnosť dňom jeho prijatia.
            Uplatňuje sa od 1. apríla 2019.

            V Bruseli 29. marca 2019

                  Za Radu

                  predseda

               G. CIAMBA

            (1)  Rozhodnutie Rady (SZBP) 2015/778 z 18. mája 2015 o vojenskej operácii Európskej únie v južnej časti centrálneho Stredozemia (EUNAVFOR MED) (Ú. v. EÚ L 122, 19.5.2015, s. 31).

            (2)  Rozhodnutie Rady (SZBP) 2018/2055 z 21. decembra 2018, ktorým sa mení rozhodnutie (SZBP) 2015/778 o vojenskej operácii Európskej únie v južnej časti centrálneho Stredozemia (operácia EUNAVFOR MED SOPHIA) (Ú. v. EÚ L 327I, 21.12.2018, s. 9).


Rozhodnutie Komisie z 29/03/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9106 - Reden H2 / CDC / Berroute) podľa nariadenia Rady (ES) č. 139/2004 (Iba francúzské znenie je autentické)


Rozhodnutie Komisie z 20/03/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9254 - MUTB / CFSGL/CBA) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 25/03/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9280 - DXC Technology Company / Luxoft Holding, Inc.) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 20/03/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9286 - SEGRO plc / Public Sector Pension Investment Board) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 15/03/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9291 - Apollo Management, L.P. / RPC Group plc) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 15/03/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9312 - JAB Holding Company / Coty) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 07/03/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9175 - Total Holdings USA. Inc. / Chevron Denmark Inc.) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 29/03/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9253 - Mercuria Energy Group Limited / Aegean Marine Petroleum Network Inc.) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 15/03/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9263 - Moma Lieux / Unibail-Rodamco SE) podľa nariadenia Rady (ES) č. 139/2004 (Iba francúzské znenie je autentické)


Rozhodnutie Komisie z 15/03/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9301 - KDDI Corporation / Mitsubishi UFJ Securities Holdings Co.,Ltd. / Kabu.com) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 30/04/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.8652 - ACCURIDE CORPORATION / MEFRO WHEELS GMBH) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 20/03/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9285 - Segro plc / Public Secor Pension Investment Board / Oignies Site) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 29/03/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9190 - Bouygues Bâtiment International / Mirova / ZAIC-A-Limited) podľa nariadenia Rady (ES) č. 139/2004 (Iba francúzské znenie je autentické)


Rozhodnutie Komisie z 18/03/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9302 - Carlyle U.S. Equity Opportunity Fund II, L.P. / TA Associates L.P. / Weiman) podľa nariadenia Rady (ES) č. 139/2004 (Iba anglické znenie je autentické)


title: Rozhodnutie Jednotnej rady pre riešenie krízových situácií (EÚ) 2019/571 z 28. marca 2019 o absolutóriu v súvislosti s plnením rozpočtu a o účtovnej závierke Jednotnej rady pre riešenie krízových situácií za rozpočtový rok 2017 (SRB/PS/2019/02)

text:
               10.4.2019

               SK

               Úradný vestník Európskej únie

               L 99/46

      ROZHODNUTIE JEDNOTNEJ RADY PRE RIEŠENIE KRÍZOVÝCH SITUÁCIÍ (EÚ) 2019/571
      z 28. marca 2019
      o absolutóriu v súvislosti s plnením rozpočtu a o účtovnej závierke Jednotnej rady pre riešenie krízových situácií za rozpočtový rok 2017 (SRB/PS/2019/02)
      JEDNOTNÁ RADA PRE RIEŠENIE KRÍZOVÝCH SITUÁCIÍ NA SVOJOM PLENÁRNOM ZASADNUTÍ,

                  —

                  so zreteľom na článok 50 ods. 1 písm. b) a článok 63 ods. 8 nariadenia Európskeho parlamentu a Rady (EÚ) 806/2014 z 15. júla 2014, ktorým sa stanovujú jednotné pravidlá a jednotný postup riešenia krízových situácií úverových inštitúcií a určitých investičných spoločností v rámci jednotného mechanizmu riešenia krízových situácií a jednotného fondu na riešenie krízových situácií a ktorým sa mení nariadenie (EÚ) č. 1093/2010 (1) („nariadenie SRM“),

                  —

                  so zreteľom na články 103, 104 a 105 nariadenia o rozpočtových pravidlách Jednotnej rady pre riešenie krízových situácií (SRB),

                  —

                  so zreteľom na konečnú ročnú účtovnú závierku Jednotnej rady pre riešenie krízových situácií za rozpočtový rok 2017 schválenú na jej zasadnutí 21. – 22. júna 2018,

                  —

                  so zreteľom na výročnú správu o činnosti Jednotnej rady pre riešenie krízových situácií za rozpočtový rok 2017 schválenú na jej zasadnutí 21. – 22. júna 2018,

                  —

                  so zreteľom na výročnú správu Dvora audítorov, ktorá obsahuje vyhlásenie o vierohodnosti vedenia účtov a o zákonnosti a riadnosti príslušných operácií a o riadnom finančnom hospodárení za rozpočtový rok 2017, ako aj odpovede Jednotnej rady pre riešenie krízových situácií,

                  —

                  so zreteľom na osobitnú správu Dvora audítorov č. 23 za rok 2017 „Jednotná rada pre riešenie krízových situácií: Práca na náročnej úlohe Bankovej únie sa začala, ale ešte ostáva dlhá cesta“

                  —

                  so zreteľom na správu Dvora audítorov podľa článku 92 ods. 4 nariadenia (EÚ) č. 806/2014 o podmienených záväzkoch (či už Jednotnej rady pre riešenie krízových situácií, Rady, Komisie alebo iných) vyplývajúcich z toho, ako Jednotná rada pre riešenie krízových situácií, Rada a Komisia plnili svoje úlohy podľa tohto nariadenia v rozpočtovom roku 2017, spolu s odpoveďami Jednotnej rady pre riešenie krízových situácií, Rady a Komisie,

            SA ROZHODLA:

         1.

            udeliť predsedníčke Jednotnej rady pre riešenie krízových situácií absolutórium v súvislosti s plnením rozpočtu SRB za rozpočtový rok 2017;

         2.

            schváliť účtovnú závierku Jednotnej rady pre riešenie krízových situácií za rozpočtový rok 2017;

         3.

            predložiť svoje pripomienky v ďalej uvedenom návrhu;

         4.

            poskytnúť predsedníčke Jednotnej rady pre riešenie krízových situácií pokyny na oznámenie tohto rozhodnutia Rade, Komisii a Dvoru audítorov, aby sa mohli prijať opatrenia na jeho uverejnenie v Úradnom vestníku Európskej únie (sérii L) a na webovom sídle SRB.

         V Madride 28. marca 2019

               Za Jednotnú radu pre riešenie krízových situácií

            Klaus KUMPFMÜLLER

               člen plenárneho zasadnutia

         (1)  Ú. v. EÚ L 225, 30.7.2014, s. 1.


Rozhodnutie Komisie z 14/11/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.8915 - DS Smith plc / Papeles y Cartones de Europa, S.A.) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 10/04/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9318 - Financière Colisée S.A.S. / Armonea Group NV) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 24/04/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9347 - OEP Capital Advisors L.P. / Powertrain Services UK Ltd) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 26/04/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9344 - Swiss Life Holding AG / Montagu Private Equity LLP / Pondus GmbH & Co. KG) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 26/04/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9271 - 3i Group pic / TIIC 2 (SCA) SICAR / Aberdeen Infrastructure (No. 2) / DirectRoute (Fermoy) Holdings Limited) podľa nariadenia Rady (ES) č. 139/2004 (Iba anglické znenie je autentické)


title: Rozhodnutie Rady (EÚ) 2019/837 zo 14. mája 2019 o uzavretí Dojednania medzi Európskou úniou na jednej strane a Nórskym kráľovstvom, Islandskou republikou, Švajčiarskou konfederáciou a Lichtenštajnským kniežatstvom na strane druhej o účasti týchto štátov na činnosti Európskej agentúry na prevádzkové riadenie rozsiahlych informačných systémov v priestore slobody, bezpečnosti a spravodlivosti v mene Únie

text:
                  24.5.2019

                  SK

                  Úradný vestník Európskej únie

                  L 138/9

         ROZHODNUTIE RADY (EÚ) 2019/837
         zo 14. mája 2019
         o uzavretí Dojednania medzi Európskou úniou na jednej strane a Nórskym kráľovstvom, Islandskou republikou, Švajčiarskou konfederáciou a Lichtenštajnským kniežatstvom na strane druhej o účasti týchto štátov na činnosti Európskej agentúry na prevádzkové riadenie rozsiahlych informačných systémov v priestore slobody, bezpečnosti a spravodlivosti v mene Únie
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 74, článok 77 ods. 2 písm. a) a b), článok 78 ods. 2 písm. e), článok 79 ods. 2 písm. c), článok 82 ods. 1 písm. d), článok 85 ods. 1, článok 87 ods. 2 písm. a) a článok 88 ods. 2 v spojení s jej článkom 218 ods. 6 písm. a) bodom v),
         so zreteľom na návrh Európskej komisie,
         so zreteľom na súhlas Európskeho parlamentu (1),
         keďže:

                     (1)

                     Nariadením Európskeho parlamentu a Rady (EÚ) č. 1077/2011 (2) sa zriadila Európska agentúra na prevádzkové riadenie rozsiahlych informačných systémov v priestore slobody, bezpečnosti a spravodlivosti (ďalej len „agentúra“).

                     (2)

                     V nariadení (EÚ) č. 1077/2011 sa stanovilo, že na základe príslušných ustanovení dohôd o pridružení sa prijmú opatrenia, v ktorých sa okrem iného určí charakter, rozsah a podrobné pravidlá účasti krajín pridružených k vykonávaniu, uplatňovaniu a vývoju schengenského acquis a k opatreniam súvisiacim so systémom Eurodac na činnosti agentúry, vrátane ustanovení o finančných príspevkoch, zamestnancoch a hlasovacích právach.

                     (3)

                     Komisia dojednala v mene Únie Dojednanie medzi Európskou úniou na jednej strane a Nórskym kráľovstvom, Islandskou republikou, Švajčiarskou konfederáciou a Lichtenštajnským kniežatstvom na strane druhej o účasti týchto štátov na činnosti Európskej agentúry na prevádzkové riadenie rozsiahlych informačných systémov v priestore slobody, bezpečnosti a spravodlivosti (ďalej len „dojednanie“). V súlade s rozhodnutím Rady (EÚ) 2018/1549 (3) bolo 8. novembra 2018 dojednanie podpísané s výhradou jeho uzavretia.

                     (4)

                     Dňa 14. novembra 2018 bolo prijaté nariadenie Európskeho parlamentu a Rady (EÚ) 2018/1726 (4). Nariadenie (EÚ) 2018/1726 zrušilo nariadenie (EÚ) č. 1077/2011. Ako sa uvádza v nariadení (EÚ) 2018/1726, Agentúra Európskej únie na prevádzkové riadenie rozsiahlych informačných systémov v priestore slobody, bezpečnosti a spravodlivosti zriadená uvedeným nariadením nahrádza agentúru zriadenú nariadením (EÚ) č. 1077/2011 a je jej nástupcom. Odkazy na zrušené nariadenie (EÚ) č. 1077/2011 sa v súlade s nariadením (EÚ) 2018/1726 považujú za odkazy na nariadenie (EÚ) 2018/1726 a znejú v súlade s tabuľkou zhody uvedenou v prílohe k uvedenému nariadeniu.

                     (5)

                     Ako sa uvádza v odôvodnení 52 nariadenia (EÚ) 2018/1726, Spojené kráľovstvo sa na uvedenom nariadení zúčastňuje a je ním viazané. Írsko požiadalo o účasť na nariadení (EÚ) 2018/1726 v súlade s Protokolom č. 19 o schengenskom acquis začlenenom do rámca Európskej únie, ktorý je pripojený k Zmluve o Európskej únii (ďalej len „Zmluva o EÚ“) a Zmluve o fungovaní Európskej únie (ďalej len „ZFEÚ“), a oznámilo želanie akceptovať nariadenie (EÚ) 2018/1726 v súlade s článkom 4 Protokolu č. 21 o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o EÚ a ZFEÚ. Preto by Spojené kráľovstvo a Írsko mali vykonať článok 42 nariadenia (EÚ) 2018/1726 a zúčastniť sa na tomto rozhodnutí. Spojené kráľovstvo a Írsko sa preto na tomto rozhodnutí zúčastňujú.

                     (6)

                     Ako sa uvádza v odôvodnení 51 nariadenia (EÚ) 2018/1726, Dánsko sa nezúčastňuje na uvedenom nariadení a nie je ním viazané. Dánsko sa preto nezúčastňuje na tomto rozhodnutí. Vzhľadom na to, že toto rozhodnutie sa v rozsahu, v akom súvisí so Schengenským informačným systémom II (SIS II) zriadeným na základe nariadenia Európskeho parlamentu a Rady (ES) č. 1987/2006 (5) a rozhodnutia Rady 2007/533/SVV (6), s vízovým informačným systémom (VIS) zriadeným na základe rozhodnutia Rady 2004/512/ES (7), so systémom vstup/výstup zriadeným na základe nariadenia Európskeho parlamentu a Rady (EÚ) 2017/2226 (8) a s Európskym systémom pre cestovné informácie a povolenia (ETIAS) zriadeným na základe nariadenia Európskeho parlamentu a Rady (EÚ) 2018/1240 (9), zakladá na schengenskom acquis, Dánsko sa v súlade s článkom 4 protokolu č. 22 o postavení Dánska, ktorý je pripojený k Zmluve o EÚ a k ZFEÚ rozhodne do šiestich mesiacov po tom, čo Rada rozhodne o tomto rozhodnutí, či ho bude transponovať do svojho vnútroštátneho práva.
                     V súlade s článkom 3 Dohody medzi Európskym spoločenstvom a Dánskym kráľovstvom o kritériách a mechanizmoch na určenie členského štátu, ktorý je zodpovedný za posúdenie žiadosti o azyl podanej v Dánsku alebo v ktoromkoľvek inom členskom štáte Európskej únie, a o systéme „Eurodac“ na porovnávanie odtlačkov prstov pre účinné uplatňovanie Dublinského dohovoru (10), má Dánsko informovať Komisiu, či prevezme obsah tohto rozhodnutia v rozsahu, v akom súvisí so systémami Eurodac a DubliNet.

                     (7)

                     Dojednanie by sa malo schváliť,

               PRIJALA TOTO ROZHODNUTIE:

            Článok 1
            Týmto sa v mene Únie schvaľuje Dojednanie medzi Európskou úniou na jednej strane a Nórskym kráľovstvom, Islandskou republikou, Švajčiarskou konfederáciou a Lichtenštajnským kniežatstvom na strane druhej o účasti týchto štátov na činnosti Európskej agentúry na prevádzkové riadenie rozsiahlych informačných systémov v priestore slobody, bezpečnosti a spravodlivosti. (11)

            Text dojednania je pripojený k tomuto rozhodnutiu.

            Článok 2
            Toto rozhodnutie nadobúda účinnosť dňom jeho prijatia.

            V Bruseli 14. mája 2019

                  Za Radu

                  predseda

               P. DAEA

            (1)  Súhlas z 13. marca 2019 (zatiaľ neuverejnený v úradnom vestníku).

            (2)  Nariadenie Európskeho parlamentu a Rady (EÚ) č. 1077/2011 z 25. októbra 2011, ktorým sa zriaďuje Európska agentúra na prevádzkové riadenie rozsiahlych informačných systémov v priestore slobody, bezpečnosti a spravodlivosti (Ú. v. EÚ L 286, 1.11.2011, s. 1).

            (3)  Rozhodnutie Rady (EÚ) 2018/1549 z 11. októbra 2018 o podpise v mene Únie Dojednania medzi Európskou úniou na jednej strane a Nórskym kráľovstvom, Islandskou republikou, Švajčiarskou konfederáciou a Lichtenštajnským kniežatstvom na strane druhej o účasti týchto štátov na činnosti Európskej agentúry na prevádzkové riadenie rozsiahlych informačných systémov v priestore slobody, bezpečnosti a spravodlivosti (Ú. v. EÚ L 260, 17.10.2018, s. 1).

            (4)  Nariadenie Európskeho parlamentu a Rady (EÚ) 2018/1726 zo 14. novembra 2018 o Agentúre Európskej únie na prevádzkové riadenie rozsiahlych informačných systémov v priestore slobody, bezpečnosti a spravodlivosti (eu-LISA) a o zmene nariadenia (ES) č. 1987/2006 a rozhodnutia Rady 2007/533/SVV a o zrušení nariadenia (EÚ) č. 1077/2011 (Ú. v. EÚ L 295, 21.11.2018, s. 99).

            (5)  Nariadenie Európskeho parlamentu a Rady (ES) č. 1987/2006 z 20. decembra 2006 o zriadení, prevádzke a využívaní Schengenského informačného systému druhej generácie (SIS II) (Ú. v. EÚ L 381, 28.12.2006, s. 4).

            (6)  Rozhodnutie Rady 2007/533/SVV z 12. júna 2007 o zriadení, prevádzke a využívaní Schengenského informačného systému druhej generácie (SIS II) (Ú. v. EÚ L 205, 7.8.2007, s. 63).

            (7)  Rozhodnutie Rady 2004/512/ES z 8. júna 2004, ktorým sa vytvára vízový informačný systém (VIS) (Ú. v. EÚ L 213, 15.6.2004, s. 5).

            (8)  Nariadenie Európskeho parlamentu a Rady (EÚ) 2017/2226 z 30. novembra 2017, ktorým sa zriaďuje systém vstup/výstup na zaznamenávanie údajov o vstupe a výstupe štátnych príslušníkov tretích krajín prekračujúcich vonkajšie hranice členských štátov a o odopretí ich vstupu a stanovujú podmienky prístupu do systému vstup/výstup na účely presadzovania práva, a ktorým sa mení Dohovor, ktorým sa vykonáva Schengenská dohoda, a nariadenia (ES) č. 767/2008 a (EÚ) č. 1077/2011 (Ú. v. EÚ L 327, 9.12.2017, s. 20).

            (9)  Nariadenie Európskeho parlamentu a Rady (EÚ) 2018/1240 z 12. septembra 2018, ktorým sa zriaďuje Európsky systém pre cestovné informácie a povolenia (ETIAS) a ktorým sa menia nariadenia (EÚ) č. 1077/2011, (EÚ) č. 515/2014, (EÚ) 2016/399, (EÚ) 2016/1624 a (EÚ) 2017/2226 (Ú. v. EÚ L 236, 19.9.2018, s. 1).

            (10)  Ú. v. EÚ L 66, 8.3.2006, s. 38.

            (11)  Dátum nadobudnutia platnosti dojednania uverejní Generálny sekretariát Rady v Úradnom vestníku Európskej únie.


title: Rozhodnutie Komisie (EÚ) 2019/1134 z 1. júla 2019, ktorým sa mení rozhodnutie 2009/300/ES a rozhodnutie (EÚ) 2015/2099, pokiaľ ide o obdobie platnosti ekologických kritérií udeľovania environmentálnej značky EÚ určitým produktom, ako aj súvisiace požiadavky na posudzovanie a overovanie [oznámené pod číslom C(2019) 4626] (Text s významom pre EHP)

text:
                  3.7.2019

                  SK

                  Úradný vestník Európskej únie

                  L 179/25

         ROZHODNUTIE KOMISIE (EÚ) 2019/1134
         z 1. júla 2019,
         ktorým sa mení rozhodnutie 2009/300/ES a rozhodnutie (EÚ) 2015/2099, pokiaľ ide o obdobie platnosti ekologických kritérií udeľovania environmentálnej značky EÚ určitým produktom, ako aj súvisiace požiadavky na posudzovanie a overovanie

               [oznámené pod číslom C(2019) 4626]

         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ (1), a najmä na jeho článok 8 ods. 2,
         po porade s Výborom Európskej únie pre environmentálne označovanie,
         keďže:

                     (1)

                     Platnosť ekologických kritérií na udeľovanie environmentálnej značky EÚ televízorom, ako aj súvisiacich požiadaviek na posudzovanie a overovanie stanovených v rozhodnutí Komisie 2009/300/ES (2) uplynie 31. decembra 2019.

                     (2)

                     Platnosť ekologických kritérií na udeľovanie environmentálnej značky EÚ pestovateľským substrátom, pôdnym kondicionérom a mulču, ako aj súvisiacich požiadaviek na posudzovanie a overovanie stanovených v rozhodnutí Komisie (EÚ) 2015/2099 (3) uplynie 18. novembra 2019.

                     (3)

                     Kritériá na udeľovanie environmentálnej značky EÚ televízorom stanovené v rozhodnutí 2009/300/ES odkazujú, pokiaľ ide o úsporu energie, na požiadavky na energetické označovanie a ekodizajn televízorov stanovené v nariadení Komisie (ES) č. 642/2009 (4) a v delegovanom nariadení Komisie (EÚ) č. 1062/2010 (5), ktoré sú v súčasnosti predmetom preskúmania vzhľadom na technologický pokrok.

                     (4)

                     V súlade so závermi kontroly vhodnosti environmentálnej značky EÚ (REFIT) z 30. júna 2017 (6) Komisia spolu s Výborom EÚ pre environmentálne označovanie pred návrhom na predĺženie platnosti značky posúdila relevantnosť každej skupiny produktov, navrhla riešenia na zlepšenie synergií v jednotlivých skupinách produktov a intenzívnejšie využívanie environmentálnej značky EÚ a dbala na to, aby sa v procese preskúmania venovala náležitá pozornosť koherentnosti medzi príslušnými politikami a právnymi predpismi EÚ, ako aj vedeckými dôkazmi. Uskutočnili sa aj ďalšie verejné konzultácie so zainteresovanými stranami.

                     (5)

                     Pokiaľ ide o rozhodnutie (EÚ) 2015/2099, v tomto posúdení sa potvrdila relevantnosť a vhodnosť súčasných ekologických kritérií, ako aj súvisiacich požiadaviek na posudzovanie a overovanie.

                     (6)

                     Pokiaľ ide o rozhodnutie 2009/300/ES, v tomto posúdení by sa mala ďalej zvážiť relevantnosť a vhodnosť kritérií, kým sa neprijmú navrhované nové kritériá na energetické označovanie a ekodizajn televízorov vrátane návrhov na dodatočné požiadavky na podporu smernice o odpade z elektrických a elektronických zariadení a širších cieľov obehového hospodárstva.

                     (7)

                     Vzhľadom na uvedené okolnosti a s cieľom poskytnúť dostatočný čas na dokončenie posúdenia a možnej revízie alebo na ukončenie platnosti súčasných ekologických kritérií pre televízory by sa obdobie platnosti súčasných kritérií pre televízory a súvisiacich požiadaviek na posudzovanie a overovanie malo predĺžiť do 31. decembra 2020.

                     (8)

                     S cieľom zabezpečiť stabilitu na trhu, intenzívnejšie využívať environmentálnu značku EÚ a umožniť súčasným držiteľom licencií zachovať si výhody environmentálnej značky EÚ v súvislosti s ich produktmi, na ktoré bola udelená, by sa obdobie platnosti súčasných kritérií pre pestovateľské substráty, pôdne kondicionéry a mulč, ako aj súvisiacich požiadaviek na posudzovanie a overovanie malo predĺžiť do 30. júna 2022.

                     (9)

                     Preto je vhodné predĺžiť obdobie platnosti ekologických kritérií pre skupiny produktov „televízory“ a „pestovateľské substráty, pôdne kondicionéry a mulč“ a s nimi súvisiacich požiadaviek na posudzovanie a overovanie.

                     (10)

                     Rozhodnutie 2009/300/ES a rozhodnutie (EÚ) 2015/2099 by sa mali zodpovedajúcim spôsobom zmeniť.

                     (11)

                     Opatrenia stanovené v tomto rozhodnutí sú v súlade so stanoviskom výboru zriadeného na základe článku 16 nariadenia (ES) č. 66/2010,

               PRIJALA TOTO ROZHODNUTIE:

            Článok 1
            Článok 3 rozhodnutia 2009/300/ES sa nahrádza takto:

                  „Článok 3
                  Ekologické kritériá pre skupinu produktov ‚televízory‘ a súvisiace požiadavky na posudzovanie a overovanie platia do 31. decembra 2020.“

            Článok 2
            Článok 4 rozhodnutia (EÚ) 2015/2099 sa nahrádza takto:

                  „Článok 4
                  Ekologické kritériá pre skupinu produktov ‚pestovateľské substráty, pôdne kondicionéry a mulč‘ a súvisiace požiadavky na posudzovanie a overovanie platia do 30. júna 2022.“

            Článok 3
            Toto rozhodnutie je určené členským štátom.

            V Bruseli 1. júla 2019

                  Za Komisiu

               Karmenu VELLA

                  člen Komisie

            (1)  Ú. v. EÚ L 27, 30.1.2010, s. 1.

            (2)  Rozhodnutie Komisie 2009/300/ES z 12. marca 2009, ktorým sa ustanovujú revidované ekologické kritériá pri udeľovaní európskej environmentálnej značky Spoločenstva televízorom (Ú. v. EÚ L 82, 28.3.2009, s. 3).

            (3)  Rozhodnutie Komisie (EÚ) 2015/2099 z 18. novembra 2015, ktorým sa stanovujú ekologické kritériá udeľovania environmentálnej značky EÚ pestovateľským substrátom, pôdnym kondicionérom a mulču (Ú. v. EÚ L 303, 20.11.2015, s. 75).

            (4)  Nariadenie Komisie (ES) č. 642/2009 z 22. júla 2009, ktorým sa vykonáva smernica Európskeho parlamentu a Rady 2005/32/ES, pokiaľ ide o požiadavky na ekodizajn televízorov (Ú. v. EÚ L 191, 23.7.2009, s. 42).

            (5)  Delegované nariadenie Komisie (EÚ) č. 1062/2010 z 28. septembra 2010, ktorým sa dopĺňa smernica Európskeho parlamentu a Rady 2010/30/EÚ, pokiaľ ide o označovanie televízorov energetickými štítkami (Ú. v. EÚ L 314, 30.11.2010, s. 64).

            (6)  Správa Komisie Európskemu parlamentu a Rade o revízii vykonávania nariadenia Európskeho parlamentu a Rady (ES) č. 1221/2009 z 25. novembra 2009 o dobrovoľnej účasti organizácií v schéme Spoločenstva pre environmentálne manažérstvo a audit (EMAS) a nariadenia Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ.


Rozhodnutie Komisie z 19/06/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9338 - Samsung SRA Asset Management Co., Ltd / New Primonial Holding SAS / Building Lumière) podľa nariadenia Rady (ES) č. 139/2004 (Iba anglické znenie je autentické)


title: Rozhodnutie Rady (EÚ) 2019/1187 zo 6. júna 2019 o podpise, v mene Európskej únie, a o predbežnom vykonávaní určitých ustanovení Dohody medzi Európskou úniou a Švajčiarskou konfederáciou o uplatňovaní určitých ustanovení rozhodnutia Rady 2008/615/SVV o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti, rozhodnutia Rady 2008/616/SVV o vykonávaní rozhodnutia 2008/615/SVV o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti, ako aj prílohy k uvedenému rozhodnutiu, a rámcového rozhodnutia Rady 2009/905/SVV o akreditácii poskytovateľov forenzných služieb vykonávajúcich laboratórne činnosti

text:
                  12.7.2019

                  SK

                  Úradný vestník Európskej únie

                  L 187/1

         ROZHODNUTIE RADY (EÚ) 2019/1187
         zo 6. júna 2019
         o podpise, v mene Európskej únie, a o predbežnom vykonávaní určitých ustanovení Dohody medzi Európskou úniou a Švajčiarskou konfederáciou o uplatňovaní určitých ustanovení rozhodnutia Rady 2008/615/SVV o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti, rozhodnutia Rady 2008/616/SVV o vykonávaní rozhodnutia 2008/615/SVV o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti, ako aj prílohy k uvedenému rozhodnutiu, a rámcového rozhodnutia Rady 2009/905/SVV o akreditácii poskytovateľov forenzných služieb vykonávajúcich laboratórne činnosti
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä jej článok 82 ods. 1 druhý pododsek písm. d) a článok 87 ods. 2 písm. a) v spojení s článkom 218 ods. 5,
         so zreteľom na návrh Európskej komisie,
         keďže:

                     (1)

                     Rada 10. júna 2016 poverila Komisiu, aby začala rokovania o uzavretí Dohody medzi Európskou úniou a Švajčiarskou konfederáciou o uplatňovaní určitých ustanovení rozhodnutia Rady 2008/615/SVV o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti, rozhodnutia Rady 2008/616/SVV o vykonávaní rozhodnutia 2008/615/SVV o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti, ako aj prílohy k uvedenému rozhodnutiu, a rámcového rozhodnutia Rady 2009/905/SVV o akreditácii poskytovateľov forenzných služieb vykonávajúcich laboratórne činnosti (ďalej len „dohoda“).

                     (2)

                     Rokovania boli úspešne ukončené parafovaním dohody 24. mája 2018.

                     (3)

                     Zlepšenie výmeny informácií v oblasti presadzovania práva na účely zachovania bezpečnosti v Únii nie je možné uspokojivo dosiahnuť na úrovni členských štátov, keďže medzinárodná trestná činnosť nie je obmedzená na hranice Únie. Možnosť všetkých členských štátov a Švajčiarskej konfederácie získať vzájomný prístup k vnútroštátnym databázam obsahujúcim súbory s analýzou DNA, systémom identifikácie odtlačkov prstov a údajom o evidencii vozidiel je mimoriadne dôležitá pre posilnenie cezhraničnej spolupráce v oblasti presadzovania práva.

                     (4)

                     Írsko je viazané rozhodnutím Rady 2008/615/SVV (1), rozhodnutím Rady 2008/616/SVV (2) a jeho prílohou a rámcovým rozhodnutím Rady 2009/905/SVV (3), a preto sa zúčastňuje na prijatí a uplatňovaní tohto rozhodnutia.

                     (5)

                     Spojené kráľovstvo je viazané rozhodnutím 2008/615/SVV, rozhodnutím 2008/616/SVV a jeho prílohou a rámcovým forenzným rozhodnutím 2009/905/SVV, a preto sa zúčastňuje na prijatí a uplatňovaní tohto rozhodnutia.

                     (6)

                     V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

                     (7)

                     Dohoda by sa preto mala podpísať a vyhlásenie k nej pripojené by sa malo schváliť. Určité ustanovenia dohody by sa mali predbežne vykonávať do ukončenia postupov potrebných na jej nadobudnutie platnosti,

               PRIJALA TOTO ROZHODNUTIE:

            Článok 1
            Týmto sa v mene Únie schvaľuje podpis Dohody medzi Európskou úniou a Švajčiarskou konfederáciou o uplatňovaní určitých ustanovení rozhodnutia Rady 2008/615/SVV o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti, rozhodnutia Rady 2008/616/SVV o vykonávaní rozhodnutia 2008/615/SVV o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti, ako aj prílohy k uvedenému rozhodnutiu, a rámcového rozhodnutia Rady 2009/905/SVV o akreditácii poskytovateľov forenzných služieb vykonávajúcich laboratórne činnosti, s výhradou uzavretia uvedenej dohody.
            Znenie dohody je pripojené k tomuto rozhodnutiu.

            Článok 2
            Vyhlásenie pripojené k tejto dohode sa v mene Únie schvaľuje.

            Článok 3
            Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.

            Článok 4
            V súlade s článkom 8 ods. 3 dohody sa článok 5 ods. 1 a 2 dohody predbežne vykonáva od podpisu dohody (4) až do ukončenia postupov potrebných na jej nadobudnutie platnosti.

            Článok 5
            Toto rozhodnutie nadobúda účinnosť dňom jeho prijatia.

            V Luxemburgu 6. júna 2019

                  Za Radu

                  predsedníčka

               A. BIRCHALL

            (1)  Rozhodnutie Rady 2008/615/SVV z 23. júna 2008 o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti (Ú. v. EÚ L 210, 6.8.2008, s. 1).

            (2)  Rozhodnutie Rady 2008/616/SVV z 23. júna 2008 o vykonávaní rozhodnutia 2008/615/SVV o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti (Ú. v. EÚ L 210, 6.8.2008, s. 12).

            (3)  Rámcové rozhodnutie Rady 2009/905/SVV z 30. novembra 2009 o akreditácii poskytovateľov forenzných služieb vykonávajúcich laboratórne činnosti (Ú. v. EÚ L 322, 9.12.2009, s. 14).

            (4)  Dátum podpisu dohody uverejní Generálny sekretariát Rady v Úradnom vestníku Európskej únie.


title: Rozhodnutie predsedníctva Európskeho parlamentu z 1. júla 2019, ktorým sa menia vykonávacie pravidlá k štatútu poslancov Európskeho parlamentu

text:
                  12.7.2019

                  SK

                  Úradný vestník Európskej únie

                  C 235/3

         ROZHODNUTIE PREDSEDNÍCTVA EURÓPSKEHO PARLAMENTU
         z 1. júla 2019,
         ktorým sa menia vykonávacie pravidlá k štatútu poslancov Európskeho parlamentu
         (2019/C 235/03)
         PREDSEDNÍCTVO EURÓPSKEHO PARLAMENTU,
         so zreteľom na Zmluvu o fungovaní Európskej únie, najmä na jej článok 223 ods. 2,
         so zreteľom na štatút poslancov Európskeho parlamentu (1),
         so zreteľom na článok 25 rokovacieho poriadku Európskeho parlamentu,
         keďže:

                     (1)

                     Predsedníctvo na svojej schôdzi 10. decembra 2018 prijalo nové pravidlá týkajúce sa stážistov poslancov (2), ktorými sa zavádza možnosť, aby skupiny poslancov mohli prijímať stážistov a rozšíriť správu osobou poverenou výkonom platieb na dohody o stáži, ktoré poslanci uzatvoria so stážistami so sídlom v členskom štáte zvolenia. Uvedené pravidlá nadobudnú účinnosť 2. júla 2019.

                     (2)

                     V máji 2019 kvestori schválili nový elektronický systém, ktorý umožňuje automatizáciu úhrad výdavkov poslancov za leteckú dopravu (3), čím sa zracionalizuje, zlepší a urýchli spracovávanie žiadostí poslancov.

                     (3)

                     Vykonávacie pravidlá k štatútu poslancov Európskeho parlamentu (4) (ďalej len „vykonávacie pravidlá“) sa musia zodpovedajúcim spôsobom upraviť,

               PRIJALO TOTO ROZHODNUTIE:

            Článok 1
            Vykonávacie pravidlá sa menia takto:

                        1.

                        Článok 13 sa mení takto:

                                    a)

                                    v odseku 1 sa písmeno a) nahrádza takto:

                                                „a)

                                                v prípade cesty lietadlom: letenky vystavené na meno poslanca a všetky palubné lístky alebo elektronický doklad o použití týchto lístkov;“;

                                    b)

                                    odsek 4 sa nahrádza takto:

                                       „4.   Poslanci, ktorí si kupujú cestovné lístky v cestovnej kancelárii Parlamentu, môžu na vlastnú výlučnú zodpovednosť a podpísaním potvrdenia o prevzatí požiadať, aby príslušné oddelenie tieto výdavky uhradilo priamo cestovnej kancelárii. V takýchto prípadoch môže príslušné oddelenie získať doplňujúce dokumenty uvedené v odseku 1 z rezervačného systému cestovnej kancelárie.“;

                        2.

                        V článku 34 ods. 2 sa prvý pododsek nahrádza takto:

                           „2.   Niekoľko poslancov môže na základe písomnej dohody vytvoriť zoskupenie s cieľom spoločne zamestnať alebo využívať služby jedného asistenta alebo niekoľkých asistentov, ako sa uvádza v odseku 1, alebo služby jedného stážistu alebo niekoľkých stážistov. V takom prípade si príslušní poslanci spomedzi seba vyberú jedného alebo niekoľkých poslancov s oprávnením v mene celého zoskupenia podpisovať zmluvy alebo predkladať žiadosti o prijatie asistenta do zamestnania.“;

                        3.

                        V článku 35 sa odsek 1 nahrádza takto:

                           „1.   Všetky pracovné zmluvy a zmluvy o poskytovaní služieb, ako aj všetky dohody o stáži týkajúce sa stážistov usadených v členskom štáte zvolenia uzatvorené poslancom alebo zoskupením poslancov musí spravovať osoba poverená výkonom platieb so sídlom v členskom štáte.“;

                        4.

                        Článok 36 sa mení takto:

                                    a)

                                    odsek 5 sa nahrádza takto:

                                       „5.   Na žiadosť poslanca Európsky parlament výnimočne vyplatí v jeho mene čistú mzdu priamo asistentom, s ktorými poslanec uzatvoril pracovnú zmluvu. Osoba poverená výkonom platieb bezodkladne informuje príslušné oddelenie o výške odvodov na sociálne zabezpečenie a výške daní a vystaví výplatné doklady.“

                                    b)

                                    odsek 5a sa vypúšťa.

            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

            (1)  Rozhodnutie Európskeho parlamentu 2005/684/ES, Euratom z 28. septembra 2005, ktorým sa prijíma štatút poslancov Európskeho parlamentu (Ú. v. EÚ L 262, 7.10.2005, s. 1).

            (2)  Rozhodnutie Predsedníctva Európskeho parlamentu z 10. decembra 2018 o stážistoch poslancov.

            (3)  Oznámenie kvestorov 19/2019 z 13. mája 2019.

            (4)  Rozhodnutie Predsedníctva Európskeho parlamentu z 19. mája a 9. júla 2008, ktorým sa uplatňujú vykonávacie pravidlá k štatútu poslancov Európskeho parlamentu (Ú. v. EÚ C 159, 13.7.2009, s. 1).


title: Rozhodnutie Európskej centrálnej banky (EÚ) 2019/1349 z 26. júla 2019 o postupoch a podmienkach pre vykonávanie určitých právomocí príslušného orgánu v súvislosti s dohľadom nad systémovo dôležitými platobnými systémami (ECB/2019/25)

text:
                  16.8.2019

                  SK

                  Úradný vestník Európskej únie

                  L 214/16

         ROZHODNUTIE EURÓPSKEJ CENTRÁLNEJ BANKY (EÚ) 2019/1349
         z 26. júla 2019
         o postupoch a podmienkach pre vykonávanie určitých právomocí príslušného orgánu v súvislosti s dohľadom nad systémovo dôležitými platobnými systémami (ECB/2019/25)
         RADA GUVERNÉROV EURÓPSKEJ CENTRÁLNEJ BANKY,
         so zreteľom na Zmluvu o fungovaní Európskej únie, a najmä na jej článok 127 ods. 2,
         so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 3.1, článok 22 a článok 34.1 prvú zarážku,
         so zreteľom na nariadenie Európskej centrálnej banky (EÚ) č. 795/2014 z 3. júla 2014 o požiadavkách v oblasti dohľadu nad systémovo dôležitými platobnými systémami (ECB/2014/28) (1), a najmä na jeho článok 21 ods. 2,
         keďže:

                     (1)

                     Článok 127 ods. 2 štvrtá zarážka zmluvy a článok 3.1 štvrtá zarážka Štatútu Európskeho systému centrálnych bánk a Európskej centrálnej banky splnomocňujú Eurosystém, aby podporoval plynulú prevádzku platobných systémov.

                     (2)

                     Eurosystém podporuje plynulú prevádzku platobných systémov okrem iného výkonom dohľadu.

                     (3)

                     Výbor pre platobné a zúčtovacie systémy (Committee on Payment and Settlement Systems – CPSS) Banky pre medzinárodné zúčtovanie a technický výbor Medzinárodnej organizácie komisií pre cenné papiere (International Organization of Securities Commission – IOSCO) spoločne uverejnili v apríli 2012 dokument Principles for financial market infrastructures (ďalej len „zásady CPSS-IOSCO“) (2). Výbor pre platobnú a trhovú infraštruktúru (Committee on Payments and Market Infrastructures), nástupca CPSS a IOSCO následne spoločne uverejnili usmernenie týkajúce sa týchto zásad.

                     (4)

                     Podľa zásad CPSS a IOSCO je systémovo dôležitý platobný systém (SDPS) potenciálnym zdrojom systémových rizík, ak nie je dostatočne chránený proti rizikám, ktoré mu hrozia, a preto by mal podliehať účinnému dohľadu na základe jednoznačne vymedzených kritérií prístupných verejnosti. V zásadách CPSS-IOSCO sa okrem toho stanovujú osobitné očakávania týkajúce sa dohľadu v prípade poskytovateľov kritických služieb, od ktorých závisí nepretržité a primerané fungovanie trhovej infraštruktúry. V zásadách CPSS-IOSCO sa tiež uvádza, že príslušné orgány by mali mať dostatočné právomoci a zdroje na to, aby plnili svoje úlohy vrátane právomoci ukladať opatrenia na nápravu.

                     (5)

                     Európska centrálna banka (ECB) implementovala zásady CPSS-IOSCO a následné usmernenia v rozsahu, v akom sa vzťahujú na SDPS, prostredníctvom nariadenia (EÚ) č 795/2014 (ECB/2014/28).

                     (6)

                     S cieľom zabezpečiť uplatňovanie najvyšších štandardov v oblasti dohľadu Rada guvernérov podľa článku 24 nariadenia (EÚ) č 795/2014 (ECB/2014/28) preskúmala uvedené nariadenie, aby posúdila, či je ho potrebné zmeniť, a následne prijala nariadenie Európskej centrálnej banky (EÚ) 2017/2094 (ECB/2017/32) (3), ktoré právomoc príslušného orgánu zadovážiť si informácie a dokumenty od prevádzkovateľa SDPS podľa článku 21 nariadenia (EÚ) č. 795/2014 (ECB/2014/28) doplnilo o dodatočné nástroje.

                     (7)

                     Článok 21 ods. 1 nariadenia (EÚ) č. 795/2014 (ECB/2014/28) preto príslušnému orgánu udeľuje právomoc zadovážiť si informácie a dokumenty od prevádzkovateľa SDPS, požadovať od prevádzkovateľa SDPS, aby vymenoval nezávislého odborníka s cieľom uskutočniť vyšetrovanie alebo nezávislé preskúmanie prevádzky SDPS a vykonávať kontroly na mieste alebo delegovať vykonanie týchto kontrol na iné osoby.

                     (8)

                     Podľa článku 21 ods. 2 nariadenia (EÚ) č. 795/2014 (ECB/2014/28) je okrem toho ECB povinná prijať rozhodnutie o postupoch a podmienkach pre vykonávanie právomocí uvedených v článku 21. ods. 1

                     (9)

                     S cieľom zabezpečiť dodržiavanie práv tretích strán by mal príslušný orgán vykonávať právomoci stanovené v článku 21 nariadenia (EÚ) č. 795/2014 (ECB/2014/28) v súlade so všeobecnými zásadami proporcionality, rovnakého zaobchádzania, účinnosti, efektívnosti, transparentnosti a riadneho procesu. Okrem toho, aby bolo možné dodržiavať tieto zásady, rozhodnutie vykonávať právomoci v oblasti dohľadu stanovené v článku 21 nariadenia (EÚ) č. 795/2014 (ECB/2014/28) by malo mať minimálny vopred určený obsah a malo by byť oznámené prevádzkovateľovi SDPS pred vykonaním akejkoľvek právomoci v oblasti dohľadu.

                     (10)

                     Formálne rozhodnutie sa nevyžaduje pri vykonávaní právomoci zadovážiť si informácie a dokumenty, ktorú môže príslušný orgán vykonávať v súlade so svojimi potrebami v oblasti dohľadu, ktorými sú najmä kontrola dodržiavania nariadenia (EÚ) č. 795/2014 (ECB/2014/28) a podpora širšieho cieľa spočívajúceho v podpore plynulého fungovania platobných systémov na systémovej úrovni.

                     (11)

                     Na účely účinného dohľadu je dôležité, aby mal príslušný orgán možnosť zaviesť požiadavky týkajúce sa druhu nezávislého odborníka, ktorý má byť vymenovaný, obsahu a rozsahu správy, ktorá má byť vypracovaná, nakladania so správou (vrátane jej sprístupnenia a uverejnenia) a časového rámca pre vypracovanie správy.

                     (12)

                     Pri vymenovaní nezávislého odborníka s cieľom uskutočniť vyšetrovanie alebo nezávislé preskúmanie SDPS by sa malo zabrániť konfliktu záujmov a mali by sa rešpektovať určité požiadavky na zabezpečenie toho, aby mal nezávislý odborník požadovanú kvalifikáciu, schopnosti a vedomosti na vykonávanie svojich úloh.

                     (13)

                     Prevádzkovateľ SDPS môže externe zabezpečiť základné funkcie súvisiace so zúčtovaním a vyrovnaním transakcií prostredníctvom poskytovateľov kritických služieb. Ak tieto funkcie nevykonáva samotný prevádzkovateľ SDPS, ale poskytovateľ kritických služieb, je dôležité, aby bol príslušný orgán schopný vykonávať svoje právomoci podľa článku 21 nariadenia (EÚ) č. 795/2014 (ECB/2014/28) vo vzťahu k poskytovateľom kritických služieb rovnakým spôsobom a v rovnakej miere ako vo vzťahu k prevádzkovateľovi SDPS. Na tento účel je nevyhnutné, aby prevádzkovateľ SDPS zahrnul do svojich zmlúv s poskytovateľmi kritických služieb ustanovenia, ktoré umožnia vzájomnú výmenu informácií, dokumentov a písomných alebo ústnych vysvetlení medzi zástupcami alebo zamestnancami poskytovateľa kritických služieb a príslušným orgánom, nezávislým expertom či tímom pre kontrolu na mieste, ako aj vykonávanie kontrol na mieste u poskytovateľa kritických služieb.

                     (14)

                     S cieľom účinne riešiť núdzové situácie je dôležité, aby príslušné orgány mali možnosť v jednotlivých a počtom obmedzených prípadoch upustiť od určitých požiadaviek týkajúcich sa výkonu ich právomocí za podmienok stanovených v tomto rozhodnutí,

               PRIJALA TOTO ROZHODNUTIE:

            Článok 1
            Vymedzenie pojmov
            Pojmy použité v tomto rozhodnutí majú rovnaký význam ako pojmy vymedzené v nariadení (EÚ) č. 795/2014 (ECB/2014/28) a uplatňuje sa aj toto vymedzenie pojmov:

                        (1)

                        „nezávislým odborníkom“ sa rozumie fyzická alebo právnická osoba, ktorá nie je v žiadnom vzťahu, ktorý vyvoláva konflikt záujmov vo vzťahu k SDPS, prevádzkovateľovi SDPS, akcionárom s kontrolným podielom, a má špecifické odborné znalosti v oblasti vyšetrovania a preskúmania infraštruktúr finančného trhu so zameraním na finančnú reguláciu, informačné systémy a komunikačné technológie, riadenie rizík, finančné výkazníctvo alebo audit;

                        (2)

                        „nezávislým preskúmaním“ sa rozumie hodnotenie prevádzky SDPS, ktorého účelom je poskytnúť: prehľad o rizikách a slabých miestach; uistenie o pokroku, ktorý dosiahol prevádzkovateľ SDPS za účelom zmiernenia rizík a slabých miest; a potvrdenie o účinnosti politík, postupov a kontrol prevádzkovateľa SDPS na zmiernenie akýchkoľvek rizík a slabých miest;

                        (3)

                        „vyšetrovaním“ sa rozumie preskúmanie a analýza faktov, dokumentov, informácií a udalostí, ako aj výklad zistení s použitím známych a bežne používaných vyšetrovacích metód;

                        (4)

                        „kontrolou na mieste“ sa rozumie preskúmanie, ktoré sa vykonáva u prevádzkovateľa SDPS alebo na mieste, ktoré súvisí s činnosťami prevádzkovateľa SDPS, a to aj u poskytovateľa kritických služieb, ak zmluva medzi prevádzkovateľom SDPS a uvedeným poskytovateľom kritických služieb umožňujú takúto kontrolu, ktorého cieľom je poskytnúť hĺbkovú analýzu, okrem iného, obchodných modelov alebo správy a riadenia, rôznych rizík a systémov vnútornej kontroly;

                        (5)

                        „tímom pre kontrolu na mieste“ sa rozumie skupina odborníkov z príslušného orgánu alebo z orgánu, na ktorý príslušný orgán delegoval svoju právomoc, prípadne z inej centrálnej banky Eurosystému, pod vedením vedúceho tímu, ktorej cieľom je vykonávať kontrolu na mieste;

                        (6)

                        „poskytovateľom kritických služieb“ sa rozumie poskytovateľ služieb, ktorý má priamo s prevádzkovateľom SDPS uzatvorenú zmluvu o nepretržitom poskytovaní služieb tomuto prevádzkovateľovi SDPS a prípadne účastníkom SDPS, ktoré sú nevyhnutné na zabezpečenie dôvernosti informácií, integrity a dostupnosti služieb, ako aj na hladké fungovanie základných operácií SDPS;

                        (7)

                        „iným orgánom“ sa rozumie orgán zodpovedný za dohľad nad SDPS, iný ako príslušný orgán alebo centrálne banky, ktoré vykonávajú dohľad nad poskytovateľmi kritických služieb SDPS, na ktorý možno delegovať právomoc vykonávať kontroly na mieste.

            Článok 2
            Všeobecné zásady

               1.   Toto rozhodnutie stanovuje postup, ktorý príslušný orgán uplatňuje, ako aj podmienky, ktoré dodržiava pri výkone svojich právomocí podľa článku 21 ods. 1 nariadenia (EÚ) č. 795/2014 (ECB/2014/28).

               2.   Pri výkone svojich právomocí podľa článku 21 ods. 1 nariadenia (EÚ) č. 795/2014 (ECB/2014/28) príslušný orgán:

                           a)

                           zohľadní ciele nariadenia (EÚ) č. 795/2014 (ECB/2014/28) a ich uplatniteľnosť na okolnosti prípadu a vykonáva len také právomoci, ktoré sú primerané týmto cieľom a okolnostiam prípadu s cieľom zabrániť zbytočnej záťaži pre prevádzkovateľa SDPS;

                           b)

                           uplatní buď rovnaké požiadavky konzistentne na podobných prevádzkovateľov SDPS, alebo odôvodní rozdielne zaobchádzanie s prevádzkovateľmi SDPS.

               3.   Bez toho, aby bol dotknutý článok 11, príslušný orgán písomne oznámi prevádzkovateľovi SDPS svoje rozhodnutie vykonať právomoci stanovené v článku 21 ods. 1 písm. b) alebo c) nariadenia (EÚ) č. 795/2014 (ECB/2014/28).

               4.   Rozhodnutie podľa odseku 3 obsahuje:

                           a)

                           právny základ rozhodnutia a jeho odôvodnenie;

                           b)

                           právomoc, ktorá sa má vykonať;

                           c)

                           dodatočné požiadavky stanovené v článkoch 4 až 7 v závislosti od právomoci, ktorá sa má vykonať;

                           d)

                           ak je právomoc, ktorá sa má vykonať, právomocou vykonávať kontroly na mieste a nedôjde k písomnému oznámeniu príslušnému prevádzkovateľovi SDPS v zmysle článku 11, uvedie sa, z akých dôvodov sa postupovalo tak, že prevádzkovateľ SDPS nebol vopred informovaný;

                           e)

                           dôvody, na základe ktorých môže prevádzkovateľ SDPS napadnúť rozhodnutie.

               5.   Nezávislý odborník, prípadne tím pre kontrolu na mieste majú tieto právomoci:

                           a)

                           právo požadovať predloženie informácií a dokumentov v súlade s článkom 3;

                           b)

                           právo preskúmať účtovné knihy a záznamy prevádzkovateľa SDPS a vyhotoviť kópie a výpisy z takýchto kníh a záznamov vrátane tých, ktoré sa týkajú služieb poskytovaných poskytovateľmi kritických služieb, ak to umožňuje zmluva medzi prevádzkovateľom SDPS a poskytovateľom kritických služieb;

                           c)

                           právo zadovážiť si písomné alebo ústne vysvetlenie od ktoréhokoľvek zástupcu alebo zamestnanca prevádzkovateľa SDPS alebo jeho poskytovateľov kritických služieb (v druhom uvedenom prípade len vtedy, ak to umožňuje zmluva medzi prevádzkovateľom SDPS a poskytovateľom kritických služieb, a súvisí to so službami, ktoré pre SDPS poskytuje tento poskytovateľ kritických služieb);

                           d)

                           vypočuť inú osobu, ktorá je podľa zákona alebo na základe zmluvy povinná poskytovať informácie na účely zhromažďovania informácií týkajúcich sa predmetu vyšetrovania, nezávislého preskúmania alebo kontroly na mieste.

               6.   Po ukončení vyšetrovania alebo nezávislého preskúmania predloží nezávislý odborník návrh správy prevádzkovateľovi SDPS a príslušnému orgánu a následne predloží záverečnú správu príslušnému orgánu vo formáte a štruktúre, ktoré určí príslušný orgán. Nezávislý odborník zabezpečí, aby sa všetky zistenia uvedené v správe zakladali na dôkazoch, a podľa jeho najlepšieho vedomia a svedomia boli presné.

               7.   Po ukončení kontroly na mieste predloží príslušný orgán prevádzkovateľovi SDPS návrh správy.

               8.   Prevádzkovateľ SDPS má možnosť písomne sa vyjadriť k návrhu správy predloženej nezávislým odborníkom alebo príslušným orgánom. Riadiaca rada prevádzkovateľa SDPS schvaľuje a podpisuje záverečnú správu pred jej predložením alebo vrátením príslušnému orgánu alebo nezávislému odborníkovi.

               9.   Povinnosť zachovávať služobné tajomstvo sa vzťahuje na všetky osoby, pokiaľ ide o ich prácu v súvislosti s vyšetrovaním, nezávislým preskúmaním alebo kontrolami na mieste. Všetky informácie, ktoré sa poskytujú na základe tohto rozhodnutia, sa považujú za dôverné okrem prípadov, keď je povinnosť zverejniť tieto informácie ustanovená v právnych predpisoch Únie alebo vo vnútroštátnych právnych predpisoch.

               10.   Zistenia vyplývajúce z vyšetrovania, nezávislého preskúmania alebo kontrol na mieste podľa článku 21 nariadenia (EÚ) č. 795/2014 (ECB/2014/28) môže príslušný orgán uverejniť buď na úrovni podrobností, ktorá neumožňuje identifikáciu jednotlivého systému alebo prevádzkovateľa, alebo so súhlasom prevádzkovateľa SDPS.

            Článok 3
            Výkon právomoci príslušného orgánu zadovážiť si informácie a dokumenty

               1.   Príslušný orgán si môže od prevádzkovateľa SDPS vyžiadať poskytnutie všetkých informácií a dokumentov potrebných na účinné a efektívne vykonávanie funkcií dohľadu, ktoré mu boli zverené nariadením (EÚ) č. 795/2014 (ECB/2014/28), vrátane informácií a dokumentov, ktoré sa majú na účely dohľadu poskytovať v pravidelných intervaloch a v určených formátoch.

               2.   Ak si príslušný orgán vyžiada od prevádzkovateľa SDPS poskytnutie informácií a dokumentov v súlade s článkom 21 ods. 1 písm. a) nariadenia (EÚ) č. 795/2014 (ECB/2014/28), vo svojej žiadosti uvedie:

                           a)

                           informácie alebo dokumenty, ktoré sa majú poskytnúť;

                           b)

                           formát a postup pre poskytnutie informácií alebo dokumentov;

                           c)

                           lehotu na poskytnutie informácií alebo dokumentov, prípadne intervaly, v ktorých sa majú poskytovať, bez toho, aby tým bola dotknutá všeobecná povinnosť prevádzkovateľa SDPS odpovedať bez zbytočného odkladu.

               3.   Prevádzkovateľ SDPS poskytne informácie alebo dokumenty v stanovenej lehote, prípadne v stanovených intervaloch; neurobí tak len v prípadoch, keď príslušnému orgánu preukáže, že nastala jedna z týchto okolností:

                           a)

                           informácie alebo dokumenty nie sú bezprostredne k dispozícii;

                           b)

                           informácie alebo dokumenty nie sú vo výlučnom vlastníctve prevádzkovateľa SDPS, alebo sa netýkajú výlučne jeho činnosti, a preto je nutné získať súhlas tretej osoby s poskytnutím týchto informácií alebo dokumentov príslušnému orgánu.

                     Ak je príslušnému orgánu uspokojvo preukázané, že sa uplatňuje jedna z uvedených okolností, môže prevádzkovateľovi SDPS poskytnúť dodatočný čas na poskytnutie príslušných informácií alebo dokumentov.

               4.   Povinnosť dodržiavať služobné tajomstvo nezbavujú prevádzkovateľa SDPS a jeho zamestnancov od povinnosti dodržiavať povinnosti poskytovať informácie alebo dokumenty na základe tohto rozhodnutia.

               5.   Prevádzkovateľ SDPS do svojich zmlúv s tretími osobami, vrátane poskytovateľov kritických služieb, zahrnie ustanovenia, ktoré umožnia výmenu informácií a dokumentov s príslušným orgánom, nezávislým odborníkom a tímom pre kontrolu na mieste v súvislosti so službou, ktorú tieto tretie osoby poskytujú SDPS.

            Článok 4
            Výkon právomoci príslušného orgánu požadovať vymenovanie nezávislého odborníka

               1.   Príslušný orgán môže od prevádzkovateľa SDPS požadovať, aby vymenoval nezávislého odborníka s cieľom uskutočniť vyšetrovanie v súlade s článkom 5 alebo nezávislé preskúmanie v súlade s článkom 6. Príslušný orgán oznámi prevádzkovateľovi SDPS svoje rozhodnutie, aby prevádzkovateľ SDPS vymenoval nezávislého odborníka v súlade s článkom 2 ods. 4 Prevádzkovateľ SDPS znáša všetky náklady spojené s vymenovaním nezávislého odborníka.

               2.   Pri vymenovávaní nezávislého odborníka sa prevádzkovateľ SDPS v prípade potreby poradí s poskytovateľom kritických služieb.

               3.   Príslušný orgán zabezpečí, aby rozhodnutie, ktorým od prevádzkovateľa SDPS požaduje vymenovanie nezávislého odborníka, obsahovalo aspoň tieto požiadavky a informácie:

                           a)

                           požiadavka, aby nezávislý odborník, ktorého má prevádzkovateľ SDPS vymenovať, nebol v posledných dvoch rokoch priamo alebo nepriamo zapojený do prevádzky príslušného SDPS alebo dohľadu nad ním, a aby mal špecifické odborné znalosti potrebné na účely vyšetrovania a nezávislého preskúmania, napríklad odborné znalosti v oblasti infraštruktúr finančného trhu, finančnej regulácie, informačných systémov a komunikačných technológií, riadenia rizík, finančného výkazníctva alebo auditu;

                           b)

                           podrobnosti o úlohe, povinnostiach, právomociach a požadovanom rozsahu odborných znalostí, schopností a znalostí nezávislého odborníka;

                           c)

                           požiadavka, aby prevádzkovateľ SDPS zabezpečil, aby mal nezávislý odborník požadovanú kvalifikáciu, schopnosti a znalosti, a aby vykonával svoju funkciu bez akéhokoľvek konfliktu záujmov a v súlade s požiadavkami stanovenými v odsekoch 5 až 7 tohto článku;

                           d)

                           informácie o termíne, do ktorého musí byť nezávislý odborník vymenovaný;

                           e)

                           požiadavka, aby prevádzkovateľ SDPS informoval príslušný orgán o tom, ako boli splnené požiadavky, ktoré uložil príslušný orgán, a aby v tejto súvislosti poskytol príslušné usmernenia;

                           f)

                           požiadavka, aby prevádzkovateľ SDPS poskytol kontaktné údaje nezávislého odborníka na účely odseku 13 tohto článku.

               4.   Rozhodnutie, ktorým príslušný orgán požaduje, aby prevádzkovateľ SDPS vymenoval nezávislého odborníka, môže okrem požiadaviek uvedených v odseku 3, obsahovať ďalšie požiadavky. Prevádzkovateľ SDPS pripojí k zmluve s nezávislým odborníkom rozhodnutie, ktorým ho príslušný orgán požaduje, aby vymenoval nezávislého odborníka.

               5.   Pri výkone svojej funkcie má nezávislý odborník všetky právomoci uvedené v článku 6 ods. 3

               6.   Prevádzkovateľ SDPS zabezpečí, aby nezávislý odborník vymenovaný s cieľom uskutočniť vyšetrovanie alebo nezávislé preskúmanie mal minimálne túto kvalifikáciu:

                           a)

                           ukončené vysokoškolské vzdelanie alebo rovnocennú úroveň vzdelania alebo

                           b)

                           osvedčenie alebo diplom udelený alebo uznaný členským štátom EÚ, ktorý osvedčuje odbornú spôsobilosť v jednej z oblastí, v ktorej sa od nezávislého odborníka požaduje, aby mal odborné znalosti na účely vyšetrovania alebo nezávislého preskúmania.

               7.   Ak sú okrem kvalifikácie požadovanej podľa odseku 6 potrebné aj praktické skúsenosti, príslušný orgán môže tiež od prevádzkovateľa SDPS požadovať, aby zabezpečil, aby mal nezávislý odborník skúsenosti (podľa možnosti minimálne 3 roky) s uskutočňovaním podobného vyšetrovania alebo nezávislého preskúmania pre spoločnosti v rámci finančného sektora. Pred uložením ďalších požiadaviek týkajúcich sa praktických skúseností však príslušný orgán zohľadní potenciálnu novosť daného vyšetrovania alebo nezávislého preskúmania a obmedzenia, ktoré takéto požiadavky môžu pre potenciálnych budúcich odborníkov predstavovať. Prevádzkovateľ SDPS zabezpečí, aby sa nezávislý odborník riadil zásadami profesijnej etiky, ktoré zahŕňajú aspoň jeho úlohu vo verejnom záujme, jeho bezúhonnosť a nestrannosť a jeho odbornú spôsobilosť a riadnu starostlivosť.

               8.   Pri nábore nezávislého odborníka si prevádzkovateľ SDPS vyžiada dostatočný dôkaz o kvalifikácii a skúsenostiach uvedených v odsekoch 6 a 7. Príslušnému orgánu oznámi totožnosť vybraného nezávislého odborníka a, ak o to príslušný orgán požiada, oznámi mu, ako vymenovanie nezávislého odborníka spĺňa požiadavky uvedené v odsekoch 6 a 7. Príslušný orgán si ponecháva právo požadovať, aby prevádzkovateľ SDPS vymenoval iného nezávislého odborníka, ak sa domnieva, že nezávislý odborník vybraný prevádzkovateľom SDPS nespĺňa požiadavky stanovené v tomto rozhodnutí alebo v rozhodnutí požadujúcom vymenovanie nezávislého odborníka.

               9.   Pokiaľ to príslušný orgán nestanoví, prevádzkovateľ SDPS sa s nezávislým odborníkom môžu dohodnúť na presnom načasovaní začiatku a trvania vyšetrovania alebo nezávislého preskúmania v závislosti od rozsahu, ktorý stanovil príslušný orgán, a to aj v tých prípadoch, v ktorých príslušný orgán požaduje, aby sa nezávislé preskúmanie uskutočňovalo pravidelne.

               10.   Prevádzkovateľ SDPS zabezpečí, aby mal nezávislý odborník počas celého trvania vyšetrovania alebo nezávislého preskúmania prístup ku všetkým dokumentom a informáciám potrebným na účely vyšetrovania alebo nezávislého preskúmania v súlade s článkami 5 a 6. V súvislosti s článkom 2 ods. 5 písm. c) zahrnie prevádzkovateľ SDPS do svojich zmlúv s poskytovateľmi kritických služieb ustanovenia, ktoré umožnia nezávislému odborníkovi prístup k vysvetleniam zástupcov alebo zamestnancov poskytovateľov kritických služieb, ako aj poskytovanie informácií centrálnej banke, ktorá vykonáva dohľad nad poskytovateľom kritických služieb v súlade s článkom 9 ods. 4

               11.   Prevádzkovateľ SDPS umožní nezávislému odborníkovi uskutočniť vyšetrovanie alebo nezávislé preskúmanie v priestoroch prevádzkovateľa SDPS, ak príslušný orgán dospeje k záveru, že sa tým dosiahne efektívne a účinné vyšetrovanie alebo nezávislé preskúmanie.

               12.   Prevádzkovateľ SDPS zabezpečí, aby sa v zmluvách o poskytovaní nezávislých odborných služieb týkajúcich sa vedenia vyšetrovania alebo nezávislého preskúmania stanovila povinnosť nezávislého odborníka odpovedať na otázky príslušného orgánu týkajúce sa jeho zistení aj po uplynutí dátumu na uskutočnenie nezávislého preskúmania alebo vyšetrovania.

               13.   Príslušný orgán môže komunikovať s nezávislým odborníkom priamo, ak o tom vopred informuje prevádzkovateľa SDPS.

            Článok 5
            Výkon právomoci príslušného orgánu požadovať uskutočnenie vyšetrovania
            Príslušný orgán môže v súlade s článkom 4 od prevádzkovateľa SDPS požadovať, aby vymenoval nezávislého odborníka s cieľom uskutočniť vyšetrovanie, ak sa domnieva, že je to nevyhnutné na dosiahnutie cieľov stanovených v nariadení (EÚ) č. 795/2014 (ECB/2014/28).

            Článok 6
            Výkon právomoci príslušného orgánu požadovať uskutočnenie nezávislého preskúmania

               1.   Príslušný orgán môže v súlade s článkom 4 od prevádzkovateľa SDPS požadovať, aby vymenoval nezávislého odborníka s cieľom uskutočniť nezávislé preskúmanie, ak sa domnieva, že je to nevyhnutné na dosiahnutie cieľov stanovených v nariadení (EÚ) č 795/2014 (ECB/2014/28).

               2.   Príslušný orgán môže požadovať, aby sa nezávislé preskúmanie uskutočnilo jednorazovo alebo vo výnimočných prípadoch v pravidelných intervaloch vo vopred stanovenom rozsahu, a to z dôvodov súvisiacich s prevádzkou, bezpečnosťou, riadením rizík, či z obchodných alebo právnych dôvodov. Ak príslušný orgán požaduje nezávislé preskúmanie v pravidelných intervaloch, stanoví a zdôvodní frekvenciu týchto intervalov a rozsah takéhoto nezávislého preskúmania, ako aj dátum jeho ukončenia.

               3.   Rozsah nezávislého preskúmania sa môže týkať jednej alebo viacerých záležitostí, ktorých výber príslušný orgán uskutoční s riadnym odôvodnením. Nezávislý odborník je oprávnený zhromažďovať od SDPS informácie, ktoré považuje za nevyhnutné pre komplexné porozumenie záležitosti alebo záležitostí, ktorých sa nezávislé preskúmanie týka.

            Článok 7
            Výkon právomoci príslušného orgánu vykonávať kontroly na mieste

               1.   Príslušný orgán môže vykonať kontrolu na mieste alebo delegovať vykonanie kontrol na mieste na iný orgán v súlade s článkom 8, ak sa domnieva, že je to nevyhnutné na dosiahnutie cieľov stanovených v nariadení (EÚ) č. 795/2014 (ECB/2014/28).

               2.   Bez toho, aby bol dotknutý článok 2 ods. 4 tohto rozhodnutia, ak príslušný orgán vykonáva právomoc vykonávať kontroly na mieste, v rozhodnutí o kontrole sa uvedú aspoň tieto skutočnosti:

                           a)

                           predmet a účel kontroly na mieste;

                           b)

                           skutočnosť, že bránenie výkonu kontroly na mieste kontrolovanou právnickou osobou sa považuje za porušenie nariadenia (EÚ) č. 795/2014 (ECB/2014/28) bez toho, aby boli dotknuté vnútroštátne právne predpisy.

               3.   Príslušný orgán oznámi subjektu, ktorý podlieha kontrole na mieste, rozhodnutie o kontrole a totožnosť členov tímu pre kontrolu na mieste, najmenej desať pracovných dní pred začiatkom kontroly na mieste.

               4.   Príslušný orgán zabezpečí, aby sa kontrola na mieste vykonala v rámci vopred určeného rozsahu a časového rámca, ktorý stanoví v spolupráci so subjektom, ktorý podlieha kontrole na mieste. Ak to však príslušný orgán považuje za potrebné, môže rozšíriť rozsah a časový rámec kontroly na mieste počas kontroly, a to prostredníctvom revidovaného rozhodnutia, ktoré sa oznámi subjektu, ktorý podlieha kontrole na mieste.

               5.   Prevádzkovateľ SDPS zahrnie do zmlúv s poskytovateľmi kritických služieb ustanovenia, ktoré umožnia, aby sa kontrola na mieste uskutočnila aj v u poskytovateľa kritických služieb. Takéto ustanovenia umožnia príslušnému orgánu zapojiť do procesu kontroly na mieste centrálnu banku, ktorá vykonáva dohľad nad poskytovateľom kritických služieb, a to aj pokiaľ ide o výmenu relevantných informácií. Prevádzkovateľ SDPS zabezpečí, aby tieto zmluvy tiež umožnili príslušnému orgánu prístup k písomným alebo ústnym vysvetleniam zástupcov alebo zamestnancov poskytovateľov kritických služieb v súvislosti so službou, ktorú poskytujú SDPS. Prevádzkovateľ SDPS zároveň do zmlúv s poskytovateľmi kľúčových služieb zahrnie ustanovenia, ktoré príslušnému orgánu poskytujú prístup k informáciám a zisteniam z predchádzajúcich kontrol na mieste u poskytovateľa kritických služieb rovnakého rozsahu a povahy, ktoré už vykonala centrálna banka vykonávajúca dohľad nad poskytovateľom kritických služieb.

            Článok 8
            Delegovanie právomoci vykonávať kontroly na mieste

               1.   Za podmienok stanovených v príslušných vnútroštátnych právnych predpisoch a vnútroštátnych procesných pravidlách príslušného orgánu môže príslušný orgán delegovať právomoc vykonávať kontroly na mieste na iný orgán za predpokladu, že uvedený orgán a jeho tím pre kontrolu na mieste zachovávajú dôvernosť informácií a dokumentov, ktoré získali od prevádzkovateľa SDPS, a dodržiavajú príslušné zásady stanovené v článku 7, ako aj ďalšie interné organizačné pravidlá týkajúce sa kontroly na mieste, a že delegujúci príslušný orgán si v súvislosti s kontrolou ponecháva plnú právomoc a zodpovednosť.

               2.   Príslušný orgán, iný orgán a prevádzkovateľ SDPS zachovávajú dôvernosť postupu týkajúceho sa kontroly na mieste.

            Článok 9
            Spolupráca s orgánmi

               1.   Príslušný orgán pre SDPS vykonáva právomoci uvedené v článku 21 ods. 1 písm. b) a c) nariadenia (EÚ) č. 795/2014 (ECB/2014/28) na základe rozhodnutia, ktoré prijal. Ak je príslušným orgánom národná centrálna banka, informuje Eurosystém o takomto rozhodnutí ihneď po jeho prijatí.

               2.   Ak zamestnanci prevádzkovateľa SDPS bránia výkonu kontroly na mieste, ktorú požaduje príslušný orgán v súlade s týmto rozhodnutím, národná centrálna banka dotknutého zúčastneného členského štátu poskytne členom tímu vykonávajúcemu kontrolu potrebnú pomoc v súlade s vnútroštátnymi právnymi predpismi. Táto pomoc zahŕňa zapečatenie obchodných priestorov a účtovných kníh alebo záznamov v rozsahu nevyhnutnom na účely kontroly na mieste. Ak dotknutá národná centrálna banka na to nemá právomoc, využije svoju právomoc požiadať o potrebnú pomoc iné vnútroštátne orgány.

               3.   Ak si kontrola na mieste alebo pomoc, ktorá sa má poskytnúť v súlade s odsekom 2 tohto článku, vyžadujú povolenie súdneho orgánu podľa platných vnútroštátnych právnych predpisov, orgán vykonávajúci kontrolu na mieste podá žiadosť o takéto povolenie.

               4.   Ak sa v rámci vyšetrovania alebo nezávislého preskúmania prevádzkovateľa SDPS vyžaduje, aby nezávislý odborník uplatnil práva ustanovené v článku 2 ods. 5 vo vzťahu k poskytovateľom kritických služieb SDPS, príslušný orgán informuje centrálnu banku, ktorá vykonáva dohľad nad poskytovateľom kritických služieb o zámere uplatniť tieto práva, a môže informovať centrálnu banku o zisteniach vyšetrovania alebo nezávislého preskúmania po jeho vykonaní.

               5.   Ak sa považuje za nevyhnutné uskutočniť kontrolu na mieste aj u poskytovateľa kritických služieb SDPS, príslušný orgán informuje centrálnu banku, ktorá vykonáva dohľad nad poskytovateľom kritických služieb o zámere vykonať kontrolu na mieste ešte predtým, než to oznámi prevádzkovateľovi SDPS.

               6.   V rozsahu, v akom kontrolu na mieste toho istého rozsahu a povahy už vykonala centrálna banka, ktorá vykonáva dohľad nad poskytovateľom kritických služieb SDPS, sa príslušný orgán pre SDPS môže rozhodnúť, či sa bude spoliehať na zistenia takejto kontroly na mieste, alebo či vykoná vlastnú kontrolu na mieste. V tejto súvislosti môže príslušný orgán požiadať poskytovateľa kritických služieb o poskytnutie prístupu k príslušným informáciám a zisteniam, ktoré má k dispozícii, alebo o udelenie súhlasu na prístup k týmto zisteniam v centrálnej banke. Ak sa ešte neuskutočnila žiadna kontrola na mieste, alebo sa neuskutočnila kontrola na mieste v tom istom rozsahu a tej istej povahy, príslušný orgán SDPS môže tiež podľa vlastného uváženia vykonať kontrolu na mieste u poskytovateľa kritických služieb. Príslušný orgán môže pri zohľadnení právomocí a povinností centrálnych bánk zapojiť do procesu kontroly na mieste centrálnu banku, ktorá vykonáva dohľad nad poskytovateľom kritických služieb, a môže po vykonaní tejto kontroly informovať centrálnu banku o zisteniach kontroly na mieste.

               7.   Ak príslušný orgán považuje za nevyhnutné, aby sa kontrola na mieste uskutočnila u poskytovateľa kritických služieb SDPS, príslušný orgán informuje prevádzkovateľa kritických služieb o kontrole v rovnakom čase ako prevádzkovateľa SDPS v súlade s článkom 2 ods. 4

            Článok 10
            Právo na vypočutie a prístup k informáciám

               1.   Nezávislý odborník alebo tím pre kontrolu na mieste zohľadnia pripomienky, ktoré predložil prevádzkovateľ SDPS počas nezávislého preskúmania, vyšetrovania alebo kontroly na mieste, a svoje zistenia založí na skutočnostiach, ku ktorým mal dotknutý prevádzkovateľ SDPS možnosť vyjadriť sa.

               2.   Nezávislý odborník alebo tím pre kontrolu na mieste informujú prevádzkovateľa SDPS o predložení správy o zisteniach príslušnému orgánu. Prevádzkovateľ SDPS má právo na prístup k správe pri rešpektovaní oprávnených záujmov iných fyzických a právnických osôb na ochrane ich obchodného tajomstva. Právo na prístup k správe sa nevzťahuje na dôverné informácie, ktoré sa týkajú tretích osôb.

            Článok 11
            Neohlásené kontroly na mieste
            Bez toho, aby bol dotknutý článok 7 ods. 3, príslušný orgán nie je povinný vopred informovať o kontrole na mieste subjekt, ktorý je predmetom tejto kontroly na mieste, ak existujú skutočnosti závažnej povahy, ktoré ohrozujú riadne fungovanie SDPS, alebo ak by informovanie tohto subjektu o potrebe vykonať kontrolu na mieste mohlo ohroziť jej výsledky. V takomto prípade sa v rozhodnutí o vykonaní kontroly na mieste uvedú dôvody jej vykonania bez predchádzajúceho informovania dotknutého subjektu a uvedené rozhodnutie sa poskytne subjektu až po začatí kontroly.

            Článok 12
            Jazykový režim medzi príslušným orgánom a prevádzkovateľom SDPS

               1.   Každý dokument, ktorý prevádzkovateľ SDPS podliehajúci dohľadu podľa nariadenia (EÚ) č. 795/2014 (ECB/2014/28) zašle príslušnému orgánu podľa článku 3 tohto rozhodnutia, môže byť vypracovaný v ktoromkoľvek z úradných jazykov Únie, ktorý si prevádzkovateľ SDPS zvolí.

               2.   Prevádzkovateľ SDPS, ktorý podlieha dohľadu, sa môže dohodnúť s príslušným orgánom na používaní jedného úradného jazyka Únie v ich písomnej komunikácii. Prevádzkovateľ SDPS môže s cieľom urýchliť celý postup zrušiť takúto dohodu o používaní jedného jazyka alebo sa môže tohto práva vzdať príležitostne a v súvislosti s určitou písomnou komunikáciou bez toho, aby to malo vplyv na budúce postupy. Zrušenie sa týka len tých aspektov postupu v oblasti dohľadu, ktoré ešte neboli vykonané.

               3.   Prevádzkovateľ SDPS môže požiadať, aby sa vyšetrovanie, nezávislé preskúmanie alebo kontrola na mieste vykonali v inom úradnom jazyku Únie, než je jazyk dohodnutý pre postup v oblasti dohľadu. Ak sa tak prevádzkovateľ SDPS rozhodne urobiť, informuje o svojom úmysle príslušný orgán alebo nezávislého odborníka v dostatočnom predstihu pred začatím vyšetrovania, nezávislého preskúmania alebo kontroly na mieste, aby bolo možné prijať potrebné opatrenia.

            Článok 13
            Záverečné ustanovenia
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Vo Frankfurte nad Mohanom 26. júla 2019

                  Prezident ECB

               Mario DRAGHI

            (1)  Ú. v. EÚ L 217, 23.7.2014, s. 16.

            (2)  Dostupné na webovom sídle Banky pre medzinárodné zúčtovanie www.bis.org.

            (3)  Nariadenie Európskej centrálnej banky (EÚ) 2017/2094 z 3. novembra 2017, ktorým sa mení nariadenie (EÚ) č. 795/2014 o požiadavkách v oblasti dohľadu nad systémovo dôležitými platobnými systémami (ECB/2017/32) (Ú. v. EÚ L 299, 16.11.2017, s. 11).